Hartroerende foto van bejaarde egpaar wyd gedeelFoto: Facebook Die Kanadese egpaar, Wolf (83) en Anita (81) Gottschalk, se kleindogter, Ashley Bartyik, het Woensdag die foto op Facebook geplaas en dit is reeds meer as 10 000 keer gedeel. Hul storie is ook al deur verskeie internasionale mediahuise gedek. Volgens Bartyik se inskrywing is die foto by ŉ oorgangsfasiliteit in Surrey, British Columbia, geneem waar bejaardes gehuisves word terwyl hulle wag om in versorgingsoorde geplaas te word. Bartyik het gesê Anita is reeds agt maande gelede in ŉ oord geplaas, maar haar oupa kan nie na dieselfde oord verskuif word nie weens “agterstande en vertragings” in die land se gesondheidstelsel. Bartyik vertel in die inskrywing hoewel haar grootouers elke keer huil wanneer hulle mekaar sien, was Woensdag se ontmoeting nog hartseerder as gewoonlik omdat Wolf met limfoom-kanker gediagnoseer is. “Afgesien van hierdie diagnose wat sy lewenstyd nog meer beperk, word sy demensie elke dag erger, maar sy herinnering aan my ouma het nog geensins vervaag nie. Ons is bevrees hy sal haar binnekort nie meer kan onthou as hulle nie gou by mekaar kan bly nie. Dit veroorsaak druk op ons familie wat elke tweede dag 30 minute moet ry om haar na hom toe te vat sodat hy haar nie sal vergeet nie,” het sy geskryf. Bartyik het gesê ondanks talle navrae aan die betrokke owerhede, kon die familie nog geen duidelikheid kry oor wanneer die egpaar herenig sal word nie. Intussen is ŉ aanlyn petisie begin waarin mense eis dat die egpaar se verblyfsituasie opgelos word.